Σιδηροδρομικός σταθμός Φλωρίνης

Ο Σιδηροδρομικός Σταθμός Φλωρίνης αποτελεί τον σιδηροδρομικό σταθμό που εξυπηρετεί το αστικό κέντρο της Φλώρινας στον ομώνυμο νομό. Ο σταθμός αποτελεί τερματικό σταθμό της Σιδηροδρομικής Γραμμής Θεσσαλονίκης - Φλώρινας και κατασκευάστηκε το 1931 στα πλαίσια της διακλάδωσης από τον κύριο σιδηροδρομικό άξονα. Ο σταθμός βρίσκεται εντός του αστικού ιστού της πόλης και έως το 2023 εξυπηρετούταν από υπεραστικά δρομολόγια για Θεσσαλονίκη και ενδιάμεσους σταθμούς. Τον Μάιο του 2026 ενεργοποιήθηκε το τμήμα Έδεσσα-Φλώρινα και ξεκίνησε η κυκλοφορία επιβατικών δρομολογίων από τη Φλώρινα προς την Έδεσσα, την Θεσσαλονίκη και ενδιάμεσους σταθμούς. Ιστορικό 19ος - 20ος Αιώνας Στα τέλη του 19ου αιώνα, η Οθωμανική Αυτοκρατορία, στοχεύοντας στη βελτίωση της συγκοινωνιακής διασύνδεσης μεταξύ των περιοχών της, προχώρησε στην κατασκευή μιας ενιαίας σιδηροδρομικής γραμμής που θα ένωνε τη Θεσσαλονίκη με το Μοναστήρι. Το έργο ολοκληρώθηκε το 1894 και τότε άρχισαν τα πρώτα δρομολόγια επιβατικών και εμπορικών τρένων, συνδέοντας πολλές περιοχές και επαρχιακά κέντρα της ευρύτερης περιοχής. Έως το 1931, η σύνδεση της Φλώρινας με το υφιστάμενο σιδηροδρομικό δίκτυο γινόταν μέσω μετεπιβίβασης με τροχήλατα οχήματα στον πλησιέστερο Σιδηροδρομικό Σταθμό Μεσονησίου. Στο πλαίσιο αυτό, το 1931 κατασκευάστηκε διακλάδωση του κεντρικού άξονα με τερματικό σταθμό την Φλώρινα, όπου ανεγέρθηκαν υποδομές σταθμού, βοηθητικών κτηρίων και μηχανοστάσιο, με σκοπό την σιδηροδρομική εξυπηρέτηση του αστικού κέντρου της Φλώρινας. 21ος Αιώνας Στα πλαίσια της αναβάθμισης της σιδηροδρομικής γραμμής Θεσσαλονίκης - Φλώρινας την περίοδο 2003-2006, η σιδηροτροχιές της γραμμής συντηρήθηκαν και αντικαταστάθηκαν, επιτρέποντας την ανάπτυξη μεγαλύτερης ταχύτητας επί του άξονα. Την τελευταία δεκαετία έχει προταθεί υπό πολλές προσεγγίσεις από τους Σιδηροδρόμους Ελλάδος και άλλους φορείς, η επέκταση της σιδηροδρομικής γραμμής πέρα της Φλώρινας, με κατεύθυνση προς το Πισοδέρι, το Ανταρτικό έως την Κρυσταλλοπηγή και από εκεί προς το Πόγραδετς και τα Τίρανα ως διασυνοριακή σύνδεση. Δομή Συγκροτήματος Σταθμού Το κτηριακό συγκρότημα του Σιδηροδρομικού Σταθμού Φλωρίνης αποτελείται από ένα εκτεταμένο δίκτυο σιδηροτροχιών και αποθηκευτικών και υποστηρικτικών χώρων. Στο πλαίσιο αυτό, το συγκρότημα αποτελείται από ένα κεντρικό κτήριο επιβατών, ένα τελωνείο, αρκετούς αποθηκευτικούς χώρους εμπορευμάτων, ορισμένα υποστηρικτικά κτήρια, ένα αμαξοστάσιο και μια οικία εργαζομένων. Επιπλέον, τον σταθμό πλαισιώνουν 5 παρακαμπτήριες σιδηροτροχιές. Παρακάτω παρατίθεται τοπογραφική απεικόνιση του ευρύτερου συγκροτήματος του Σιδηροδρομικού Σταθμού Φλωρίνης: Υπηρεσίες Ο σταθμός της Φλώρινας εξυπηρετείται από τα δρομολόγια της Hellenic Train και ειδικότερα από την Γραμμή Τ2 () του Περιφερειακού Σιδηροδρόμου Θεσσαλονίκης με κατεύθυνση προς την Θεσσαλονίκη, την Έδεσσα και ενδιάμεσους σταθμούς. Παραπομπές